মুন্সীগঞ্জের গজারিয়া থানা প্রাঙ্গনে বুধবার সকালে পুলিশের ওপেন হাউস ডে অনুষ্ঠিত হয়েছে। এতে মাদকের বিস্তার, চাঁদাবাজ ও জলদস্যুতা রুখে দাঁড়াতে পুলিশ-জনপ্রতিনিধি ঐকমত্যে পৌছেছেন। এ সকল অপরাধ কর্মকান্ড বন্ধে পুলিশ ও প্রশাসনের পক্ষ থেকে কার্যকরী পদক্ষেপ গ্রহণের সিদ্ধান্ত নেওয়া হয়। বুধবার সকাল ১০ টায় শুরু হয়ে দুপুর ১ টা পর্যন্ত গজারিয়া থানা পুলিশের এ ওপেন হাউস ডে অনুষ্ঠিত হয়। জেলার গজারিয়া উপজেলার বিভিন্ন ইউনিয়ন ও ওয়ার্ডের নির্বাচিত জনপ্রতিনিধিরা মাদকদ্রব্যের ব্যবহার বৃদ্ধি ও মেঘনার বিভিন্ন পয়েন্টে জলদস্যু বাহিনীর উন্থান ও চাঁদাবাজদের সাম্প্রতিক অপরাধ কর্মকান্ডের চিত্র তুলে ধরে বক্তৃতা প্রদান করেন। জেলা পুলিশ সুপার শাহাবুদ্দিন খানের সভাপতিত্বে এতে অন্যান্যের মধ্যে বক্তৃতা করেন, অতিরিক্ত পুলিশ সুপার মুহাম্মদ জাকির হোসেন মজুমদার, গজারিয়া থানার অফিসার ইনচার্জ শহীদুল ইসলাম, উপজেলার ভাইস চেয়ারম্যান মাহবুবুল হক মজনু, বালুয়াকান্দি ইউপির চেয়ারম্যান শামসুদ্দিন আহমেদ, ভবেরচর ইউপির চেয়ারম্যান প্রফেসর গিয়াসউদ্দিন প্রমুখ।